'Dit gaan swaar hier in Vastrap' | News24
'Dit gaan swaar hier in Vastrap'
Angelina Williams, 'n inwoner van Vastrap, is al verby moedeloos met haar nat huis en haar lang wag vir 'n regeringshuis. Foto: CHANI KRIEL
MINSTENS 700 Baaienaars – hoofsaaklik dié in opslaanhuise – moes verlede week te midde van swaar reënval uit oorstroomde woongebiede na veiligheid gebring word.
Die meeste ontruimings het by die plakkerskamp by Lorraine (220) en dié van Vastrap (350) voorgekom.
Vir die Vastrappers was dit omtrent vasbyt, want toe hulle in die eendeweer by die Booysenpark-gemeenskapsaal aankom, was die krag af. Hulle het later 'n hawe in kerke en moskees gevind.
Die inwoners van Vastrap het ook gesê hulle wil nie meer beloftes van die regering hoor nie, want terwyl hulle wag vir hul steenhuise, moet hulle elke reën­erige dag tussen modder en poele water loop.
Angelina Williams, 'n Vastrapper die afgelope agt jaar, kla dat sy elke winter haar op 'n deurdrenkte en koue huis moet voorberei. "Dit reën oral in: onderdeur én deur die dak. Daarna is alles nat – ons kos, ons beddegoed en ons klere. Dit gaan rêrig swaar met ons hier."
Williams, 'n werklose ma van drie, sê haar grootste bekommernis is haar tweejarige kleinseun. "Die weer is nie goed vir sy bors nie en wanneer ek hom kliniek toe neem, het hulle nooit genoeg medisyne nie."
Williams is al langer as tien jaar op die waglys vir 'n regeringshuis.
Mthubanzi Mniki, munisipale woordvoerder, het verduidelik dat daar 'n agterstand van 70 000 regeringshuise is.
"Regeringshuise is naby Vastrap gebou, maar ons kan nie net sorg vir die mense van Vastrap nie. Ons moet almal se behoeftes in ag neem."
Jacqueline Roman, wat elke dag emmers oral in haar huis moet neersit, het gesê daar is wel mense wat huise kry, "maar daardie mense trek terug Vastrap toe en huur dan hul steenhuise uit"